**Pielikums**

Ķekavas novada domes

2019.gada 2.maija sēdes

Lēmumam Nr. 9. (protokols Nr. 11)

**ĶEKAVAS NOVADA FIZISKO PERSONU UN NEVALSTISKO ORGANIZĀCIJU PROJEKTU ATBALSTA KONKURSA NOLIKUMS**

|  |  |
| --- | --- |
|  | *Izdots saskaņā ar likuma "Par pašvaldībām"* *15.panta pirmās daļas 2.punktu* |
|  |  |

**I. Vispārīgie jautājumi**

1. Nolikums nosaka Ķekavas novada fizisko personu un nevalstisko organizāciju projektu atbalsta konkursa norisi, tajā skaitā vērtēšanas kritērijus un prasības projekta pieteikuma iesniedzējam, kā arī projekta konkursa īstenošanas kārtību.
2. Ķekavas novada pašvaldība (turpmāk – Pašvaldība) līdzekļus projektiem piešķir konkursa kārtībā. Līdzekļi projektu finansēšanai tiek plānoti Pašvaldības kārtējā gada budžetā.
3. Projektu pieteikumus projekta īstenošanai var iesniegt jebkura pilngadīga, Ķekavas novada teritorijā deklarēta privātpersona t.i. fiziska persona, kas uz projekta īstenošanas laiku ir reģistrējusies kā saimnieciskās darbības veicēja Valsts ieņēmumu dienestā, normatīvo aktu noteiktajā kārtībā, vai Latvijas Republikā reģistrēta biedrība vai nodibinājums, kura atbilst šādām prasībām:
	1. tā ir bezpeļņas organizācija, kura ir nodibināta, lai sasniegtu statūtos noteiktos mērķus, kam nav peļņas gūšanas rakstura, un peļņu, kas gūta no biedrības un nodibinājuma veiktās saimnieciskās darbības, nesadala starp biedrības biedriem vai nodibinājuma dibinātājiem;
	2. tā ir brīvprātīgo personu apvienība, kuru brīvprātīgi nodibinājušas un tajā brīvprātīgi darbojas fiziskas vai juridiskas personas;
	3. tā nedarbojas tikai savās interesēs vai savu biedru komerciālajās vai profesionālajās interesēs, tās mērķis ir darboties plašākas sabiedrības labā, risinot jautājumus, kas saistīti ar atsevišķu iedzīvotāju grupu vai visas sabiedrības labklājību;
	4. tā ir juridiska persona, kas darbojas saskaņā ar dibinātāju apstiprinātiem statūtiem;
	5. tā ir neatkarīga no publiskās pārvaldes institūcijām, politiskām partijām vai komerciālām organizācijām;
	6. biedrības vai nodibinājuma juridiskā adrese reģistrēta Ķekavas novadā, projektā plānotās aktivitātes organizētas Ķekavas novadā un labuma ieguvēji ir Ķekavas novada iedzīvotāji.
4. Projektu konkurss tiek izsludināts ar Pašvaldības izpilddirektora rīkojumu.
5. Konkursā atbalstītie projekti tiek finansēti no Attīstības un būvniecības pārvaldes budžetā paredzētajiem līdzekļiem.
6. Paziņojumu par konkursu publicē Pašvaldības izdevumā "Ķekavas novads" un Pašvaldības interneta vietnē - [www.kekava.lv](http://www.kekava.lv).

Projektu konkursa nolikums un pieteikuma veidlapa ir pieejama Pašvaldības interneta vietnē - [www.kekava.lv](http://www.kekava.lv).

1. Konkursa rezultāti tiek publicēti Pašvaldības interneta vietnē -[www.kekava.lv](http://www.kekava.lv).
2. Ja izsludinātās atklātās projektu pieteikumu atlases ietvaros netiek noslēgtas vienošanās par visu šajā atlasē pieejamo finansējuma apmēru, atlikusī finansējuma daļa var tikt pārcelta uz nākamo projektu pieteikumu atlasi vai novirzīta citiem Pašvaldības budžetā plānotiem mērķiem.
3. Pretendents atbild par sniegto ziņu patiesumu.

**II. Konkursa mērķi**

1. Veicināt iedzīvotāju aktivitāti un līdzdalību aktuālu problēmu risināšanā un sekmēt dzīves kvalitātes uzlabošanu, atbalstot publiski pieejamas infrastruktūras izveidi Ķekavas novadā (ielas, ietves, gājēju celiņi, apgaismojums, inženierkomunikācijas, sporta un rotaļu elementi, vides labiekārtošana, u.c.).
2. Veicināt sadarbību starp Pašvaldību un nevalstiskajām organizācijām.

**III. Projekta izmaksas**

1. Projekta izmaksas ir attiecināmas, ja tās ir faktiski radušās līdzfinansējuma saņēmējam un atbilst šādiem nosacījumiem:
	1. tās ir radušās izmaksu attiecināmības (pēc projekta līguma noslēgšanas) periodā, kas norādīts projekta līgumā;
	2. tās ir saistītas ar projekta mērķi un ir paredzētas projekta pieteikuma apstiprinātā projekta budžeta tāmē;
	3. tās ir izlietotas vienīgi projekta mērķu un rezultātu sasniegšanai. Izmaksas ir attiecīgi pamatotas projekta pieteikumā un tās ir veiktas, ievērojot izmaksu lietderības, ekonomiskuma un efektivitātes principus.

**IV. Līdzfinansējuma piešķiršanas nosacījumi**

1. Viens pretendents budžeta gadā var iesniegt vienu projekta pieteikumu (1.pielikums).
2. Pieprasītā līdzfinansējuma apmērs nedrīkst būt mazāks par 300,00 EUR un lielāks par 2000,00 EUR, nepārsniedzot 95% no projekta kopējām izmaksām.
3. Projekta aktivitātes jārealizē Ķekavas novadā un ieguvējiem no projekta rezultātiem jābūt Ķekavas novada iedzīvotājiem.
4. Projekta realizācijas noslēguma termiņš ir 2019.gada 30.novembris. Projekta rezultāti jāuztur ne mazāk kā 3 gadus pēc projekta realizācijas beigām.
5. Līdzfinansējuma attiecināmās izmaksas ir:
	1. Pamatlīdzekļu un materiālu iegāde;
	2. Citas izmaksas, kas nepieciešamas projekta sekmīgai īstenošanai un nav pretrunā ar šī nolikuma 12.punktā uzskaitītajām izmaksām.
6. Pašvaldības līdzfinansējumu nepiešķir:
	1. projekta vadības administratīvajiem izdevumiem (projekta personāla atlīdzības izmaksas projekta vadītājam, grāmatvedim u.c., transporta izmaksas);
	2. pasākumiem, kurus Pašvaldība atbalsta finansiāli citā veidā;
	3. pretendentiem, kuru projektu pieteikumos nav paredzēts iesniedzēja pašieguldījums vai līdzfinansējums;
	4. pretendentiem, kuriem konstatēti pārkāpumi iepriekšējo projektu realizācijā;
	5. bankas pakalpojumiem;
	6. sakaru pakalpojumiem;
	7. telpu apsaimniekošanas izmaksām (apkure, elektrība, apsaimniekošanas pakalpojumi, ūdensapgāde);
	8. izmaksas, kas neattiecas tieši uz projekta īstenošanu un izmaksas, kas jau tiek finansētas no citiem finanšu avotiem.
7. Pievienotās vērtības nodokļa maksājumus projekta ietvaros var plānot kā attiecināmās izmaksas, ja finansējuma saņēmējs pievienotās vērtības nodokļa summu nevar atgūt kā priekšnodokli, atbilstoši normatīvajiem aktiem par nodokļiem un nodevām.
8. Projekta īstenošanas gaitā izmaksas uzskata par attiecināmām, ja tās iespējams identificēt un pārbaudīt, un tās apliecina attiecīgi maksājumus pamatojoši dokumentu oriģināli.
9. Projekta pieteikumā paredzētajām attiecināmajām izmaksām jābūt reālām, pamatotām, atbilstošām projekta specifikai, mērķim.

**V. Projekta atbalstāmās aktivitātes**

1. Pašvaldība līdzfinansējumu piešķir pretendentiem, kuru projekti:
	1. atbilst konkursa mērķiem;
	2. veicina brīvprātīgo darbu;
	3. pozitīvi ietekmē sociālo un fizisko vidi novadā;
	4. veicina drošas un labiekārtotas vides izveidi Ķekavas novadā;
	5. iesaista cilvēkus ar invaliditāti un nodrošina vides pieejamību;
	6. ir cita lielāka apstiprināta projekta sastāvdaļa (līdzfinansējums lielāka finansējuma piesaistei, kas veicina projektu konkursa nolikumā noteikto mērķu sasniegšanu).

**VI. Projekta pieteikuma sagatavošana un iesniegšana**

1. Pretendents, iesniedzot projekta pieteikumu, apņemas ievērot šī konkursa nolikuma noteikumus.
2. Projekta pieteikums sastāv no:
	1. pilnībā aizpildītas pieteikuma veidlapas (1.pielikums), kas elektroniski pieejama Pašvaldības interneta vietnē ([www.kekava.lv](http://www.kekavasnovads.lv)). Veidlapu aizpilda datorrakstā latviešu valodā.
	2. projekta izmaksu tāmes (2.pielikums);
	3. informācijas par projekta vadītāju (CV);
	4. cenu salīdzinājumu apliecinošiem dokumentiem (iepirkuma priekšmeta tehniskā specifikācija un visu piegādātāju iesniegtie piedāvājumi, vismaz divi);
	5. īpašuma tiesību apliecinošiem dokumentiem, ja projektā iekļautās aktivitātes plānots īstenot ēkās vai uz zemes vienības, vai uz tās daļas, kas ir projekta iesniedzēja īpašumā, ir nodotas projekta iesniedzēja valdījumā vai lietojumā, vai arī projekta iesniedzējs ir noslēdzis nomas/saskaņojuma līgumu uz termiņu, kas nav mazāks par trīs gadiem pēc projekta īstenošanas beigu datuma;
	6. sagatavotā projekta pieteikuma elektroniskās versijas, kuru papildus papīra formātā sagatavotajam iesniegumam nosūta uz e-pasta adresi nvo@kekava.lv.
3. Ja kāds no šī nolikuma 24.punktā minētajiem dokumentiem nav latviešu valodā, tam pievieno projekta pieteikuma iesniedzēja atbildīgās amatpersonas apliecinātu tulkojumu latviešu valodā.
4. Projekta pieteikuma iesniedzējs vai tā pilnvarota persona, iesniedzot projekta pieteikumu papīra formātā ievēro šādus nosacījumus:
	1. projekta pieteikumu paraksta projekta pieteikuma iesniedzēja atbildīgā persona, lapas sanumurē un caurauklo, norādot lappušu skaitu un caurauklošanas datumu;
	2. projekta pieteikumu iesniedz aizlīmētā aploksnē, uz kuras norāda:
		1. Ķekavas novada pašvaldība, Attīstības un būvniecības pārvalde, Gaismas iela 19 k-9-1, Ķekava, Ķekavas pagasts, Ķekavas novads, LV- 2123;
		2. konkursa nosaukumu (Ķekavas novada fizisko personu un nevalstisko organizāciju projektu atbalsta konkurss);
		3. projekta nosaukumu;
		4. projekta pieteikuma iesniedzēja nosaukumu un adresi.
	3. projekta pieteikumu iesniedz vienā no Ķekavas novada pašvaldības klientu apkalpošanas centriem (Baložos Uzvaras prospektā 1a; Ķekavā Gaismas ielā 19 k-9-1 vai Daugmalē “Salnās”) personiski vai nosūta pa pastu uz atklāta konkursa paziņojumā norādīto adresi;
	4. nosūtot projekta pieteikumu pa pastu, pasta zīmogā norādītajam nosūtīšanas laikam jāatbilst projekta izsludināšanas sludinājumā noteiktajam termiņam.
5. Pretendents projekta pieteikuma elektronisko versiju iesniedz nosūtot uz e-pasta adresi: nvo@kekava.lv. Projekta pieteikuma iesniedzējs nodrošina projekta pieteikuma elektroniskās kopijas atbilstību papīra formā iesniegtajam oriģinālam;
6. Projekta pieteikumu iesniedz Pašvaldībā līdz sludinājumā noteiktā termiņa beigām.
7. Projekta pieteikums, kas saņemts pēc noteiktā termiņa, netiek izskatīts.
8. Konsultācijas par projekta pieteikuma sagatavošanu var saņemt pašvaldībā ne vēlāk kā 5 (piecas) darba dienas līdz projektu iesniegšanas termiņa beigām.

**VII. Projektu pieteikumu vērtēšana**

1. Pretendentu iesniegtos dokumentus izvērtē ar Pašvaldības izpilddirektora rīkojumu izveidota konkursa vērtēšanas komisija 5 locekļu sastāvā (turpmāk - komisija).
2. Konkursa vērtēšanas komisijas sekretāre atver noteiktajā termiņā saņemtos projektu pieteikumus, piešķir tiem identifikācijas numurus.
3. Komisija projektu pieteikumus vērtē pēc šādiem administratīvajiem kritērijiem:

|  |  |  |
| --- | --- | --- |
| **1. Projekta pieteikuma vērtēšanas administratīvie kritēriji**  | **Jā/Nē** | **vērtējums** |
| 1.1. | Projekta pieteikums aizpildīts datorrakstā | Jā/Nē | N |
| 1.2. | Projekta pieteikums aizpildīts latviešu valodā | Jā/Nē | N |
| 1.3. | Projekta pieteikums pilnībā aizpildīts | Jā/Nē | N |
| 1.4. | Projekta pieteikumu ir parakstījusi projekta iesniedzēja institūcijas atbildīgā amatpersona vai pilnvarotā persona | Jā/Nē | N |
| 1.5. | Projekta pieteikumam pievienoti visi šo noteikumu 24. punktā minētie pielikumi | Jā/Nē | N |
| 1.6. | Projekta finanšu aprēķins veikts eiro | Jā/Nē | N |
| 1.7. | Projekta attiecināmie izdevumi atbilst konkursa nolikuma finansēšanas nosacījumiem | Jā/Nē | N |
| 1.8. | Projekta pieteikums atbilst konkursa noteiktajiem mērķiem | Jā/Nē | N |
| 1.9. | Finansējuma saņēmēja kopējais de minimis atbalsts, ko tas ir saņēmis, nepārsniedz Eiropas Komisijas 2013.gada 18.decembra regulas Nr.1407/2013 par Līguma 107. un 108.panta piemērošanu de minimis atbalstam 3.panta 2.punktā noteikto augšējo robežu. | Jā/Nē | N |

1. Ja projekta pieteikums neatbilst kādam šī nolikuma 33.punktā noteiktajiem administratīvajiem kritērijiem, projekts netiek virzīts turpmākai vērtēšanai un no tālākas līdzdalības konkursā tiek izslēgts, par to informējot projekta iesniedzēju.
2. Komisija veic iesniegto projekta pieteikumu izvērtēšanu atbilstoši katram vērtēšanas kritērijam, kas nosaka atbilstību šim nolikumam. Komisija projektam noteiktu punktu skaitu no 1-5, kur 1- ļoti vāji, 2-vāji, 3-apmierinoši/neitrāli, 4 - labi, 5 – ļoti labi.

|  |  |  |
| --- | --- | --- |
| **36.1. Projekta pieteikuma vērtēšanas kvalitātes kritēriji (punktu skala no 1 līdz 5: 1- ļoti vāji, 2-vāji, 3-apmierinoši/neitrāli, 4 - labi, 5 – ļoti labi)** | **Maksimālais punktu skaits 5** | **Vērtējuma skaidrojums** |
| 36.1.1. | Projekta nozīmīgums Ķekavas novada pašvaldības fizisko personu un nevalstisko organizāciju projektu atbalsta programmas mērķa un plānoto rezultātu sasniegšanā  | 5 | Kritērijā jānovērtē, cik lielā mērā iesniegtais projekts sekmēs Ķekavas novada fizisko personu un nevalstisko organizāciju projektu atbalsta konkursa nolikuma 11. un 12.punktos noteikto mērķu un rezultātu sasniegšanu, cik tas ir nozīmīgs un aktuāls vietējā līmenī. Punktus piešķir atbilstoši šādai metodikai, -**5 punkti** - ja projekts vērtējams kā ļoti nozīmīgs fizisko personu un nevalstisko organizāciju projektu atbalsta konkursā izvirzīto mērķu sasniegšanai; -**4 punkti** – ja projekts vērtējams kā nozīmīgs; tā īstenošana veicinās fizisko personu un nevalstisko organizāciju projektu atbalsta konkursā vispārējā mērķa sasniegšanu konkrētajā atbalsta jomā; -**3 punkti** – ja projekts ir daļēji nozīmīgs un tā īstenošana tikai daļēji veicinās fizisko personu un nevalstisko organizāciju projektu atbalsta konkursa mērķa sasniegšanu konkrētajā atbalsta jomā; -**2 punkti** – ja projekts vērtējams kā maznozīmīgs; tā mērķi tikai netieši saistīti ar apakšprogrammas mērķi; -**1 punkts** – ja projekts vērtējams kā nenozīmīgs, un tam nebūs ietekmes uz apakšprogrammas mērķa sasniegšanu.  |
| 36.1.2. | Projektā skaidri definēta problēma, mērķa grupa, projekta iesniedzēja vajadzības un projekta aktivitātes atbilst projekta iesniegumā norādītajam mērķim | 5 | Kritērijā jānovērtē mērķa grupas izvēles pamatojums un vajadzību analīze, vai projekta tiešās mērķa grupas vajadzības ir apzinātas, cik precīzi tās ir definētas un pamatotas ar konkrētiem faktiem. Vērtējumu nesamazina, ja mērķa grupas raksturojumam un vajadzību pamatojumam nav izmantoti statistikas dati, bet iesniedzējs veicis priekšizpēti vai projekts balstīts uz iesniedzēja iepriekš veiktās darbības vai īstenoto projektu rezultātiem un tajos gūtajiem secinājumiem. Punktus piešķir atbilstoši šādai metodikai: -**5 punkti** - ja projekta iesniedzējs ir pamatojis, kādēļ izvēlēta konkrētā mērķa grupa, tās vajadzības ir apzinātas un pamatotas ar konkrētiem faktiem, un projekta īstenošana nodrošinās to risināšanu; -**4 punkti** - ja mērķa grupas vajadzības ir apzinātas un aprakstītas, bet tās nav pamatotas ar konkrētiem faktiem, tomēr projekta īstenošana nodrošinās to risināšanu; -**3 punkti** – ja mērķa grupa nav precīzi definēta (nav norādīts dalībnieku skaits vai sadalījums pēc noteiktajām pazīmēm); mērķa grupas vajadzības raksturotas vispārīgi un nav pietiekami detalizētas, tomēr tās ir nosakāmas no projekta iesniegumā pieejamās informācijas, un plānotās aktivitātes varētu nodrošināt to risināšanu; -**2 punkti** – ja mērķa grupas vajadzības vāji aprakstītas un neatspoguļo patieso situāciju vai nav saistītas ar konkrētās mērķa grupas specifiku; nav skaidrs mērķa grupas izvēles pamatojums; -**1 punkts** – ja mērķa grupas vajadzības nav apzinātas.  |
| 36.1.3. | Projekta aktivitātes ir atbilstošas, praktiskas un piemērotas plānoto mērķu un rezultātu sasniegšanai.  | 5 | Šajā kritērijā jānovērtē, vai projektā paredzētās aktivitātes ir nepieciešamas un pietiekamas projektā izvirzīto mērķu sasniegšanai. Jānovērtē projekta īstenošanas laika grafiks, cik tas ir loģiski sastādīts, skaidrs, pārskatāms un reāli izpildāms. Vērtējumā jāņem vērā gan laika grafikā iekļauto aktivitāšu secība, piemēram, vai mērķa grupas atlasei (ja tās dalībnieki nav precīzi zināmi) paredzēts pietiekami ilgs laiks pirms projekta aktivitāšu uzsākšanas, vai projekta aktivitāšu īstenošanai nepieciešamā inventāra iegāde paredzēta pirms attiecīgās aktivitātes uzsākšanas, vai projekta rezultātu prezentēšana nav paredzēta vienlaicīgi ar projekta rezultātu izvērtēšanu u.tml., gan aktivitāšu īstenošanai paredzētais laiks, - vai tas ir pietiekams, vai plānotie termiņi nav pārāk īsi vai pārāk „izstiepti”, vai aktivitātes saplānotas vienmērīgi un neveidojas pārslodzes u.tml. Turklāt jāņem vērā plānotā projekta īstenošanas vieta. Ķekavas novada fizisko personu un nevalstisko organizāciju projektu atbalsta konkursa nolikuma 16.punktā ir noteikts, ka projekta īstenošanas vieta ir Ķekavas novads. Atsevišķas projekta aktivitātes var īstenot ārpus Ķekavas novada, ja tās ir nepieciešamas projekta mērķu sasniegšanai un attiecīgi pamatotas projekta iesniegumā. Punktus piešķir atbilstoši šādai metodikai: **-5 punkti** - ja visas paredzētās aktivitātes atbilst Ķekavas novada fizisko personu un nevalstisko organizāciju projektu atbalsta konkursa nolikumam un tajā norādītajām atbalstāmajām aktivitātēm un tās nodrošinās projektā izvirzīto mērķu sasniegšanu; tās ir atbilstošas izvēlētās mērķa grupas vajadzību risināšanai; to laika plānojums ir optimāls, loģisks un reāli izpildāms. -**4 punkti** - ja paredzētās aktivitātes atbilst Ķekavas novada fizisko personu un nevalstisko organizāciju projektu atbalsta konkursa nolikumā noteiktajām atbalstāmajām aktivitātēm, tomēr nav pietiekamas, lai pilnībā nodrošinātu projektā izvirzīto mērķu sasniegšanu vai mērķa grupu vajadzību risināšanu, un būtu nepieciešams paredzēt papildu aktivitātes (vērtētājam konkrēti jānorāda, kādas), projekta īstenošanas laika grafiks nav pietiekami pārdomāts un būtu nepieciešams koriģēt atsevišķu aktivitāšu īstenošanas laiku vai secību, tomēr tas neietekmē kopējo projekta īstenošanas ilgumu; -**3 punkti** – ja sniegtais aktivitāšu apraksts ir pārāk vispārīgs un nekonkrēts (piemēram, norādīti tikai aktivitāšu nosaukumi), tomēr no pieejamās informācijas iespējams secināt, ka paredzētās aktivitātes kopumā atbilst projekta mērķim un Ķekavas novada nevalstisko organizāciju projektu atbalsta konkursa nolikumā noteiktajām atbalstāmajām aktivitātēm un risinās izvēlētās mērķa grupas vajadzības. Projektā iekļautas atsevišķas aktivitātes, kas neatbilst Ķekavas novada fizisko personu un nevalstisko organizāciju projektu atbalsta konkursa nolikumā noteiktajām atbalstāmajām aktivitātēm, nav nepieciešamas projekta mērķu sasniegšanai vai mērķa grupas vajadzību risināšanai un būtu jāizslēdz (vērtētājam konkrēti jānorāda, kuras). Projekta īstenošanas laika grafikā nav iekļautas visas aktivitātes vai atsevišķu aktivitāšu laika plānojums nav pietiekami optimāls, kas var ietekmēt kopējo projekta īstenošanas ilgumu; -**2 punkti** – ja aktivitāšu aprakstā pārsvarā iekļautas aktivitātes, kas neatbilst Ķekavas novada fizisko personu un nevalstisko organizāciju projektu atbalsta konkursa nolikumam noteiktajām atbalstāmajām aktivitātēm vai nav tieši nepieciešamas projekta mērķu sasniegšanai vai mērķa grupas vajadzību risināšanai. Plānotās aktivitātes nav samērojamas ar piedāvāto laika grafiku; -**1 punkts** – ja norādītā informācija nav pietiekama, lai izvērtētu aktivitāšu atbilstību, nepieciešamību un laika plānojumu. Paredzētās aktivitātes neatbilst projekta mērķim vai Ķekavas novada fizisko personu un nevalstisko organizāciju projektu atbalsta konkursa nolikumā noteiktajām atbalstāmajām aktivitātēm.  |
| 36.1.4. | Projekts sniedz praktisku un pārbaudāmu atbalstu mērķa grupai, tas paredz ilgstošu ietekmi uz mērķa grupu pēc projekta īstenošanas | 5 | Projekta rezultātu ilgtspēja jāvērtē atkarībā no tā specifikas un atbalsta jomas, kurā projekts tiek realizēts. Jāņem vērā, vai projekta iesniedzējs plānojis pavairot un izplatīt projekta laikā izstrādātos projekta rezultātus un kādi ir rezultātu izplatīšanas paņēmieni, kā tos plānots izmantot un vai tie būs noderīgi un pieejami citām attiecīgās jomas organizācijām vai mērķa grupām. Projekta ietvaros iegūto rezultātu uzturēšana un izmantošana jāparedz vismaz trīs gadus pēc projekta noslēguma pārskata apstiprināšanas. Projekta ietvaros veikto vides labiekārtošanas darbu (piem., rotaļu laukumu) projekta īstenotājam jānodrošina šo labiekārtojumu uzturēšana un izmantošana projektā paredzētajiem mērķiem vismaz trīs gadus pēc projekta noslēguma pārskata apstiprināšanas. Punktus piešķir atbilstoši šādai metodikai: -**5 punkti** – ja projektā detalizēti aprakstīts vismaz viens projekta rezultātu ilgtspējas aspekts un tas ir pietiekams konkrētā projekta kontekstā, norādītie ilgtspējas nodrošināšanas nosacījumi ir objektīvi un pamatoti; iesniedzējs ir norādījis, kā šī projekta īstenošanas laikā iegūtie un sasniegtie rezultāti tiks optimāli izplatīti, kā arī saglabāti un uzturēti noteikto laiku; -**4 punkti** – ja projekta rezultātu ilgtspējas apraksts nav pietiekami izvērsts vai pamatots, tomēr sniegtā informācija kopumā ļauj secināt, ka tiks nodrošināta projekta īstenošanā sasniegto rezultātu izplatīšana, uzturēšana un izmantošana attiecīgi vismaz divus vai piecus gadus pēc projekta pabeigšanas; -**3 punkti** – ja projekta rezultātu ilgtspēja un izplatīšana ir paredzēta, bet minētie nosacījumi ilgtspējas nodrošināšanai un/vai rezultātu izplatīšanai nav pietiekami pārdomāti, un nerada pārliecību par projektā sasniegto rezultātu uzturēšanas un turpināšanas iespējamību pēc projekta īstenošanas (vērtētājs var norādīt, kādus papildus instrumentus var izmantot situācijas uzlabošanai); -**2 punkti** – ja projekta rezultātu ilgtspējas apraksts nav adekvāts, tas nesatur vērtēšanai nepieciešamo informāciju, projekta iesniedzējs nav identificējis nepieciešamos ilgtspējas un rezultātu izplatīšanas aspektus un to uzturēšanas nosacījumus, tomēr, vērtētāja vērtējumā, projekta rezultātu ilgtspēja ir iespējama; vērtētāja jānorāda konkrēti ilgtspējas un rezultātu izplatīšanas aspekti un to uzturēšanas nosacījumi; -**1 punkts** – ja sniegtā informācija ir pārāk vispārīga vai nepietiekama un neļauj izdarīt secinājumus par projekta rezultātu ilgtspējas iespējamību.  |
| 36.1.5. | Plānoto izmaksu atbilstība Ķekavas novada fizisko personu un nevalstisko organizāciju projektu atbalsta konkursa nolikuma nosacījumiem un nepieciešamība projekta aktivitāšu īstenošanai  | 5 | Kritērijā vērtē plānotā budžeta atbilstību Ķekavas novada fizisko personu un nevalstisko organizāciju projektu atbalsta konkursa nolikuma IV. sadaļā “Līdzfinansējuma piešķiršanas noteikumi” noteiktajiem izmaksu attiecināmības nosacījumiem un projekta aktivitāšu plānam. Vērtējumā ņem vērā, vai visas plānotās izmaksas ir attiecināmas un nepieciešamas, lai īstenotu projektā paredzētās aktivitātes un sasniegtu norādītos rezultātus. Vērtētājam savā vērtējumā ir skaidri jānorāda konkrēti trūkumi, ko nepieciešams novērst projekta atbalsta gadījumā. Ja vērtētājs konstatē, ka projektā ir paredzētas aktivitātes, kurām budžetā nav paredzēts finansējums, tas jānorāda komentārā, bet šī iemesla dēļ vērtējumu samazināt nedrīkst. Ja projektā paredzētās aktivitātes nav tieši saistītas ar projekta mērķi vai neatbilst Ķekavas novada fizisko personu un nevalstisko organizāciju projektu atbalsta konkursa nolikumā noteiktajām aktivitātēm, tad arī ar šo aktivitāšu īstenošanu saistītās izmaksas pēc būtības ir vērtējamas kā nepamatotas un neatbilstošas. Punktus piešķir atbilstoši šādai metodikai: -**5 punkti** – ja visas budžetā plānotās izmaksas atbilst apakšprogrammas nosacījumiem, ir pamatotas un nepieciešamas projekta aktivitāšu īstenošanai un rezultātu sasniegšanai; -**4 punkti** – ja budžets nav pietiekami detalizēts, nav atšifrētas atsevišķas budžeta pozīcijas (piemēram, nav norādīts konkrēts inventārs, ko paredzēts iegādāties u.tml.), tomēr projekta iesniegumā pieejamā informācija kopumā ļauj secināt, ka plānotās izmaksas ir atbilstošas Ķekavas novada fizisko personu un nevalstisko organizāciju projektu atbalsta konkursa nolikumā noteiktajām aktivitātēm, ir pamatotas un nepieciešamas konkrētā projekta aktivitāšu īstenošanai; -**3 punkti** – ja budžets nav pietiekami detalizēts (piemēram, nav norādīts, kādus materiāltehniskos līdzekļus, telpas plānots nomāt u.tml.) un projekta iesniegumā pieejamā informācija nav pietiekama, lai gūtu pārliecību par atsevišķu izmaksu pozīciju nepieciešamību konkrētā projekta aktivitāšu īstenošanai. Atsevišķas izmaksu pozīcijas nav atbilstošas, Ķekavas novada fizisko personu un nevalstisko organizāciju projektu atbalsta konkursa nolikumā noteiktajām atbalstāmām aktivitātēm vai nav pietiekami pamatotas un nav nepieciešamas projekta aktivitāšu īstenošanai, (vērtētājam jānorāda konkrētās izmaksu pozīcijas, kuras nav nepieciešamas, un argumentēti jāpamato savs viedoklis; projekta atbalsta gadījumā šīs izmaksas no budžeta tiks izslēgtas); -**2 punkti** – ja vairākas izmaksu pozīcijas nav atbilstošas, ņemot vērā Ķekavas novada fizisko personu un nevalstisko organizāciju projektu atbalsta konkursa nolikumā noteiktās atbalstāmās aktivitātes, vai nav nepieciešamas projekta aktivitāšu īstenošanai un to kopējās izmaksas pārsniedz 20% no projekta kopējām izmaksām; -**1 punkts** – ja 50% un vairāk no projekta budžetā plānotajām izmaksām nav atbilstošas, ņemot vērā Ķekavas novada fizisko personu un nevalstisko organizāciju projektu atbalsta konkursa nolikumā noteiktās atbalstāmās aktivitātes, vai nav nepieciešamas projekta aktivitāšu īstenošanai un rezultātu sasniegšanai.  |
| 36.1.6. | Pieprasītā programmas līdzfinansējuma samērīgums attiecībā pret sagaidāmajiem rezultātiem  | 5 | Šajā kritērijā ņem vērā, kāds ir plānotā izmaksu apjoma samērīgums attiecībā pret projektā plānotajiem kopējiem rezultātiem. Kritēriju vērtē arī saistībā ar 36.1.3.kritēriju – ja projektā plānotie rezultāti nav saistīti ar projekta vai apakšprogrammas mērķiem vai arī ir pārspīlēti un nav skaidrs, kā tie reāli tiks sasniegti, arī plānoto izmaksu apjoms nevar tikt vērtēts kā adekvāts, pat ja tas ir samērīgs. Punktus piešķir atbilstoši šādai metodikai: **5 punkti** – ja projekta kopējo izmaksu apjoms ir adekvāts, vērtējot attiecībā pret kopējiem sagaidāmajiem rezultātiem; **4 punkti** – ja projekta kopējo izmaksu apjoms, samērojot ar plānotajiem rezultātiem, ir salīdzinoši augsts, taču izmaksas ir pamatotas, ņemot vērā plānoto aktivitāšu specifiku, inovāciju, sadarbības īpatnības, izmaksas ir paredzētas plānoto aktivitāšu kvalitātes nodrošināšanai vai projekta rezultātu ilgtspējas un/vai izplatīšanas nodrošināšanai // ja projekta kopējās izmaksas, salīdzinājumā ar citiem līdzīga satura projektiem, ir augstas, tomēr projektā plānotie rezultāti ir nozīmīgi, nepieciešami un tie atsver paredzamos finanšu ieguldījumus; -**3 punkti** – ja projekta kopējās izmaksas ir augstas un tikai daļēji atbilst plānotajiem rezultātiem // ja plānoto izmaksu apjoms ir atbilstošs, taču daļa projektā plānoto rezultātu nav saistīti ar projekta vai apakšprogrammas mērķiem; -**2 punkti** – ja projekta kopējās izmaksas ir pārāk augstas un nav samērojamas ar sagaidāmajiem rezultātiem // ja izmaksu apjoms ir adekvāts, taču lielākā daļa plānoto rezultātu ir pārspīlēti un nav skaidrs, kā tie tiks sasniegti; -**1 punkts** – ja projekta izmaksas nav samērojamas ar sagaidāmajiem rezultātiem; projekta pieprasītais finansējums ir tuvu maksimālajam, taču sagaidāmie rezultāti niecīgi.  |
| 36.1.7. | Projekta personāla profesionālā kompetence atbilstoši veicamajiem uzdevumiem  | 5 | Šajā kritērijā tiek vērtēta projekta īstenošanā iesaistītā personāla saturiskā un profesionālā kapacitāte - zināšanas un pieredze atbilstoši konkrētajam darbiniekam noteiktajiem pienākumiem un veicamajām aktivitātēm. Jānovērtē, vai iesnieguma veidlapā un pielikumos (CV) norādītā informācija pamato projekta īstenošanā iesaistīto personu kompetenci atbilstoši veicamajiem pienākumiem, un vai eksperts šo kompetenci atzīst par adekvātu iesniegtā projekta sekmīgai ieviešanai. Ja atsevišķas personas projektā plānots iesaistīt pēc tā apstiprināšanas, projekta iesniegumā jābūt precīzi definētiem iesaistīto personu pienākumiem/ uzdevumiem un to veikšanai nepieciešamajai kvalifikācijai un prasmēm. Kritērija vērtējumā var ņemt vērā arī projekta iesniedzēja un/vai sadarbības partnera kā organizācijas profesionālo kompetenci saturiski līdzīgu aktivitāšu īstenošanā. Punktus piešķir atbilstoši šādai metodikai: -**5 punkti** - ja projekta iesniegumā (tajā skaitā CV) norādītā informācija pamato projekta īstenošanā iesaistītā personāla (un, ja attiecināms, projekta iesniedzēja un sadarbības partnera) zināšanas un pieredzi attiecīgajam amatam noteikto uzdevumu veikšanai un paredzēto aktivitāšu īstenošanai; ja personas paredzēts piesaistīt projekta īstenošanas laikā, ir norādīti veicamie uzdevumi un precīzi definētas kvalifikācijas prasības, un tās ir atbilstošas paredzēto uzdevumu un aktivitāšu īstenošanai; -**4 punkti** - ja projekta iesniegumā un CV nav sniegta pietiekami detalizēta informācija par projekta īstenošanā iesaistītā personāla uzdevumiem, kvalifikāciju un prasmēm, tomēr pieejamā informācija kopumā ļauj secināt, ka projekts tiks īstenots atbilstoši plānotajam; -**3 punkti** – ja dažiem darbiniekiem norādītā kvalifikācija nav pietiekama konkrēto uzdevumu veikšanai un var ietekmēt veiktā darba kvalitāti, tomēr nerada risku, ka kādas projekta aktivitātes netiks īstenotas; atsevišķiem papildus piesaistāmajiem speciālistiem/ pakalpojumu sniedzējiem noteiktās kvalifikācijas prasības/ pieredze un kompetence ir samērā specifiska un to var nodrošināt ierobežots personu/ pakalpojumu sniedzēju loks, tomēr, ņemot vērā tirgus situāciju, risks piesaistīt šādu speciālistu/ pakalpojumu sniedzēju vērtējams kā vidējs; -**2 punkti** – ja pusei no projekta īstenošanā iesaistītā personāla/ pakalpojumu sniedzējiem kvalifikācija nav atbilstoša konkrēto uzdevumu veikšanai, un tas rada risku sekmīgai projekta īstenošanai; papildus piesaistāmo speciālistu/ pakalpojuma sniedzēju nepieciešamā kvalifikācija un pieredze piemīt ļoti ierobežotam personu/ pakalpojumu sniedzēju lokam un pastāv liels risks nodrošināt to piesaisti projekta aktivitāšu īstenošanai; -**1 punkts** – ja vairāk nekā pusei no projekta īstenošanā iesaistītā personāla/ pakalpojumu sniedzējiem kvalifikācija nav atbilstoša konkrēto uzdevumu veikšanai, kas rada risku sekmīgai projekta īstenošanai.  |

Pēc projekta pieteikuma kvalitātes kritēriju izvērtēšanas projekta pieteikumam tiek aprēķināts vidējais punktu skaits. Projektu pieteikumus sarindo prioritārā secībā pēc iegūto punktu skaita, norādot projekta pieteikumā pieprasīto finansējumu.

1. Maksimālais punktu skaits, ko var iegūt vērtējumā par projekta iesniegumu, ir 35 punkti. Ja izvērtējot projektu, iegūtais vērtējums ir mazāks par 15 punktiem, projekts no tālākas līdzdalības konkursā tiek izslēgts.
2. Vērtēšanas komisija ir lemttiesīga, ja tās sēdē piedalās vairāk nekā puse no komisijas locekļiem.
3. Vērtēšanas komisijas sēdes protokolē komisijas sekretārs.
4. Ar Pašvaldības izpilddirektora rīkojumu komisija var pagarināt projektu pieteikumu iesniegšanas termiņu, to publicējot izdevumā "Ķekavas novads" un Pašvaldības interneta vietnē – www.kekava.lv, kā arī nepieciešamības gadījumā noteikt citus termiņus, par to informējot projektu pieteikumu iesniedzējus.
5. Divu nedēļu laikā pēc projektu dokumentu iesniegšanas beigu termiņa komisija pieņem lēmumu par izvēlētajiem pretendentiem.
6. Komisija ir tiesīga no pretendenta pieprasīt papildu informāciju par projekta pieteikumu.
7. Komisijai ir tiesības pieaicināt ekspertus, kuriem ir padomdevēja tiesības.
8. Pretendentam nav tiesības piedalīties konkursa vērtēšanas komisijas sēdē.
9. Pēc projektu izvērtēšanas projekti tiek sarindoti atbilstoši iegūtajam vidējam vērtējumam. Finansējuma saņemšanai tiek atbalstīti projekti, kuri saņēmuši lielāko vidējo vērtējumu.
10. Komisija ir tiesīga noraidīt projekta pieteikumu, informējot par to iesniedzēju, kā arī norādot projekta pieteikuma noraidīšanas iemeslu.
11. Divu nedēļu laikā pēc komisijas lēmuma pieņemšanas pretendents tiek rakstveidā informēts par projekta atbalstīšanu vai noraidīšanu. Gadījumos, kad projekts tiek atbalstīts, pretendents tiek informēts arī par piešķirtā līdzfinansējuma apmēru un līguma slēgšanas laiku.
12. Pretendents, kura projekta pieteikums tiek noraidīts, komisijas pieņemto lēmumu var apstrīdēt Ķekavas novada domē viena mēneša laikā no lēmuma paziņošanas brīža.

**VIII. Projektu finansēšanas kārtība**

1. Pašvaldība noslēdz līgumu (3.pielikums) ar atbalstu saņēmušo projekta pieteicēju (turpmāk – Finansējuma saņēmējs) par projekta īstenošanu un tā finansēšanu.
2. Piešķirtais finansējums tiek pārskaitīts Finansējuma saņēmēja bankas kontā projekta īstenošanai saskaņā ar līguma nosacījumiem:
	1. 10 darba dienu laikā no līguma parakstīšanas un rēķina saņemšanas Finansējuma saņēmējam tiek veikts avansa maksājums 90% apmērā no piešķirtā finansējuma apjoma, ja nav attiecināms šī nolikuma 51.punkts;
	2. 10 darba dienu laikā no līguma parakstīšanas un rēķina saņemšanas Finansējuma saņēmējam tiek veikts avansa maksājums 50% apmērā no piešķirtā finansējuma apjoma, ja ir attiecināms šī nolikuma 51.punkts;
	3. 10 darba dienu laikā no rēķina un būvniecības ieceres dokumentācijas saņemšanas Finansējuma saņēmējam tiek veikts starpmaksājums 40% apmērā no piešķirtā finansējuma apjoma, ja ir attiecināms šī nolikuma 51.punkts;
	4. gala maksājums 10% apmērā no piešķirtā finansējuma apjoma tiek veikts pēc saturiskās un finanšu atskaites iesniegšanas un saskaņošanas, rēķina iesniegšanas Pašvaldībā.
	5. Pašvaldība 15 darba dienu laikā saskaņo vai noraida atskaiti, pieprasa jebkādus nepieciešamus darījumu apliecinošus dokumentus vai papildu informāciju. Nepieciešamības gadījumā Finansējuma saņēmējam 5 (piecu) darba dienu laikā jāsniedz papildu ziņas vai precizēta atskaite.

**IX. Projekta darbības kontrole**

1. Projekta iesniedzējs, kurš saņēmis līdzfinansējumu, vienas nedēļas laikā pēc projekta īstenošanas beigu termiņa Pašvaldības Attīstības un būvniecības pārvaldē iesniedz:
	1. projekta darbības un rezultātu pārskatu;
	2. finansējuma izlietojuma atskaiti (saskaņā ar 4.pielikumu) un darījumus apliecinošo dokumentu (čeki, kvītis, pavadzīmes u.c.) kopijas, uzrādot oriģinālus;
	3. projekta publicitātes apliecinājumu.
2. Projekta iesniedzējs, kurš saņēmis līdzfinansējumu, trīs mēnešu laikā pēc līguma noslēgšanas Pašvaldības Attīstības un būvniecības pārvaldē iesniedz Ķekavas novada Būvvaldē saskaņotu būvniecības ieceres dokumentāciju, ja attiecināms.
3. Pašvaldībai ir tiesības veikt projekta:
	1. aktivitāšu norišu pārbaudi projekta īstenošanas laikā;
	2. finanšu līdzekļu izlietojuma pārbaudi projekta īstenošanas laikā un trīs gadu laikā pēc projekta īstenošanas beigām.
4. Ja projekts netiek īstenots noteiktajā termiņā, atbilstoši iesniegtajam projektam, vai piešķirtais līdzfinansējums netiek izlietots paredzētajiem mērķiem un tiek fiksēti finanšu pārkāpumi, komisija lemj par piešķirtā līdzfinansējuma atmaksu.

Sēdes vadītāja: (PARAKSTS\*) V.Baire